Randers: Den maskine, som er bedst til at fjerne graffiti fra malede bygninger, stod i København onsdag, da Østjysk Facaderens og Overfladebehandling blev bestilt til at fjerne hagekors både fra den gamle avisbygning i Nørregade og fra det gamle posthus. Men driftsleder Søren Schirmer fra Hvidsten var ikke parat til at lade den detalje holde sig tilbage.

- Jeg betragter ikke det her som almindeligt graffiti eller løjer. Det er rent hærværk. Den her holdning skal de ikke have lov til at melde ud med, forklarer han og hentyder til hagekorsenes kobling til nazisme.

Derfor var han heller ikke i tvivl. Den bedste maskine til opgaven skulle transporteres hjem fra København.

- Jeg har folk gående i København, og de kunne jo bare have taget maskinen med hjem i weekenden. Men det her skal væk så hurtigt som muligt. Det kan ikke vente til mandag, forklarer Søren Schirmer.